Visites culturals, xerrades, teatre i molt més en la XXX Setmana dels Majors
2025-07-24

La setmana del 30 de maig al 3 de juny els Centres Socials de Burjassot seran els punts de trobada de l’activitat municipal, ja que de mans del Departament de Dinamització de la 3ª Edat, coordinat des de la Regidoria de Serveis Socials, dirigida per Olga Camps, van a celebrar la XXX Setmana dels Majors.

Uns dies d’intensa activitat que començaran el mateix dilluns 30 de maig amb la inauguració de la setmana, que tindrà lloc degustant el més típic plat valencià, la paella, en el Centre Social de la Vila del Pilar. En aquest cas, l’activitat es duu a terme gràcies a la junta directiva del centre social i la col·laboració de l’Ajuntament de Burjassot. A partir de les 14 hores serà el dinar i, una vegada finalitzada, hi haurà ball per a tots els assistents. Les persones interessades a degustar aquest típic plat valencià, amb una aportació de 3,50€, poden inscriure’s en el propi centre social a partir del 24 de maig.

La visita al Museu de l’Iber (soldaditos de plomo) i a la ciutat de València centrarà l’activitat del dimarts 31 de maig. En aquest cas, l’eixida per a la visita serà a les 10 hores des del Pavelló Cobert i també és necessari inscriure’s, en aquest cas en el Centre Social Tierno Galván, a partir del 24 de maig o fins a esgotar les places, 50 en aquest cas.

El dimecres 1 de juny serà el dia de la informació, amb dues xerrades obertes a totes i tots els majors que es realitzaran, al matí, en el Centre Social Bailén i a la vesprada en el Centre Social Tierno Galván. En el cas de la xerrada del matí, impartida per Juan José Garnica Rodríguez, serà a les 11:30 hores i arriba amb el títol, “La fotografía hoy”. A més, per a il·lustrar la xerrada, Garnica mostrarà algunes de les imatges que ha captat amb el seu objectiu en la projecció “Paisajes Domésticos”.

La segona de les xerrades, a les 17:30 hores, serà en el Centre Social Tierno Galván i compta amb la col·laboració de César Belda Casanova, Degà del Col·legi de Notaris de València i Notari de Burjassot. En la mateixa, amb el nom, “La sartén por el mango”, es tractaran temes de gran interés per als majors, pel que fa als seus béns i les seues pertinences, donant-los consells sobre com mantenir-los, allunyant-se de persones interessades en les seues propietats.

En la recta final de la setmana, el dijous 2 de juny, el teatre arribarà al Centre Social Vila del Pilar de la mà del Grup de Teatre Arrancapins, que posarà en escena “La clínica del doctor Remigio”. Serà a les 17:30 hores i després de la mateixa s’oferirà als assistents orxata i fartones. Per a degustar aquest ric berenar és necessari inscriure’s en el Centre Social Tierno Galván a partir del 24 de maig.

La XXX Setmana dels Majors de Burjassot es tancarà el divendres 3 de maig amb berenar i ball en la Vila del Pilar. Una vesprada festiva que començarà a les 17 hores i per a la qual també cal inscriure’s, de nou, en el Centre Social Tierno Galván a partir del 24 de maig.

Una setmana festiva, de trobada per als majors de Burjassot, en la qual el més important és gaudir de totes i cadascuna de les activitats programades per a ells.